ผู้โดยสารเข้าไทยโดยไม่ต้องกักตัววันแรก จาก 63 ประเทศ เริ่มทยอยถึงท่าอากาศยานสุวรรณภูมิแล้ว
วันนี้เป็นวันแรกของการเปิดรับผู้เดินทางโดยเครื่องบิน จาก 63 ประเทศเข้าไทยโดยไม่ต้องกักตัว ตามนโยบายเปิดประเทศของรัฐบาล ซึ่งท่าอากาศยานสุวรรณภูมิ จังหวัดสมุทรปราการ ได้ให้การต้อนรับเที่ยวบินจากต่างประเทศเข้าไทย เที่ยวแรกจากประเทศญี่ปุ่น ถึงไทยเมื่อเวลา 00.25 น. ตามมาด้วยเที่ยวบินจากสวิสเซอร์แลนด์ อังกฤษ ฝรั่งเศส เยอรมันนี เดนมาร์ก กาตาร์ และเวลา 07.59 น. จะมีเที่ยวบินมาจากฟินแลนด์ และในเวลา 10.00 น. จะมีเที่ยวบินจากอินเดีย โดยรวมตลอดวันนี้จะมีสายการบินนำผู้เดินทางจากต่างประเทศเข้าไทย รวม 61 เที่ยวบิน คาดจะมีผู้เดินทางเข้ามา ราว 26,000 คนโดยผู้โดยสารเที่ยวบินแรกที่เดินทางมาถึงประเทศไทยวันนี้ (1 พ.ย.64) ซึ่งเป็นวันเปิดประเทศไทยวันแรก เป็นผู้โดยสารที่เดินทางมาจากประเทศญี่ปุ่น บรรยากาศไม่คึกคักเหมือนกับสถานการณ์ปกติ ประกอบกับเป็นเที่ยวบินกลางคืนจึงทำให้มีผู้โดยสารมาใช้บริการน้อย ซึ่งเมื่อเดินทางถึงผู้โดยสารทั้งหมดได้ขึ้นรถออกไปยังโรงแรมที่พักที่ได้จองไว้ล่วงหน้าแล้ว ผู้ที่เดินทางเข้าไทยทุกคน เมื่อลงจากเครื่องจะได้รับการตรวจคัดกรองจากเจ้าหน้าที่ด่านควบคุมโรคระหว่างประเทศด้วยระบบ Thailand Pass ซึ่งจะเริ่มใช้วันนี้เป็นวันแรก โดยนางณพิชญา เทพรอด ผู้ช่วยผู้อำนวยการสำนักงานพัฒนารัฐบาลดิจิทัล (องค์การมหาชน) กล่าวว่าระบบ Thailand Pass พร้อมเริ่มเปิดให้ลงทะเบียนออนไลน์ได้ ตั้งแต่เวลา 09.00 น.เป็นต้นไป ผ่านเว็ปไซต์ tp.consular.go.th ให้ผู้ที่จะเดินทางเข้าไทยโดยเครื่องบิน ไม่ว่าคนไทยหรือต่างชาติ ส่งเอกสารของตนเองในรูปแบบอิเล็กทรอนิกส์ก่อน ทั้งหนังสือเดินทาง วีซ่า เอกสารรับรองการได้รับวัคซีน เพื่อลงทะเบียน Thailand Pass เมื่อได้รับการอนุมัติจะได้รับ QR Entry ที่จะใช้สำหรับยื่นให้เจ้าหน้าที่สแกนเมื่อเข้าประเทศ ช่วยลดเวลารอคอยขั้นตอน ตั้งแต่การคัดกรอง ตรวจสอบเอกสาร จากระบบ COE เดิมใช้เวลาตรวจ 5 นาทีต่อคน เหลือเพียง 17 วินาทีต่อคน เมื่อผู้เดินทางผ่านกระบวนการตรวจคนเข้าเมือง รับสัมภาระแล้ว จะเดินทางออกจากท่าอากาศยานแบบ Seal Route เข้าทางเฉพาะไม่สัมผัสกับใครนอกจากตัวแทนโรงแรมที่จองไว้ล่วงหน้า ซึ่งมารอรับ ณ โถงผู้โดยสารขาเข้าชั้น 2 เพื่อพาขึ้นรถของโรงแรมเข้าพักระหว่างผลตรวจ RT-PCR หากไม่พบเชื้อก็สามารถออกเดินทางท่องเที่ยวได้ แต่หากพบเชื้อจะถูกนำเข้าสู่ระบบรักษา ทั้งนี้ ด้วยระบบ Seal Route ทางท่าอากาศยานสุวรรณภูมิ จึงไม่อนุญาตให้สื่อมวลชนเข้าพื้นที่ทำข่าวใกล้ชิด อยู่ได้เฉพาะจุดที่จัดไว้ให้เท่านั้นเพื่อความปลอดภัย อย่างไรก็ตาม 15.00 น. วันนี้ นายศักดิ์สยาม ชิดชอบ รัฐมนตรีว่าการกระทรวงคมนาคม จะนำคณะสื่อมวลชนเข้าตรวจเยี่ยมการดำเนินการตามนโยบายการเปิดประเทศของท่าอากาศยานสุวรรณภูมิ